|  |  |  |
| --- | --- | --- |
|  |  | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรมแขวงวังทองหลาง เขตวังทองหลางกรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

 วันที่ ๒๙ กรกฎาคม พ.ศ.๒๕๖๘

เรื่อง โครงการติดตั้งและใช้งานระบบผลิตไฟฟ้าจากพลังงานแสงอาทิตย์ของกรุงเทพมหานคร

เรียน ประธานคณะกรรมการวิสามัญศึกษาและพิจารณาการติดตั้งระบบผลิตไฟฟ้าจากพลังงานแสงอาทิตย์ของกรุงเทพมหานคร

สิ่งที่ส่งมาด้วย ผลการพิจารณา

|  |  |
| --- | --- |
| อ้างถึง  | 1. หนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง ด่วนที่สุด ที่ กค (กวจ) ๐๔๐๕.๒/๒๙๗๕๒ ลงวันที่ ๒๘ สิงหาคม ๒๕๖๖ ที่ กค (กวจ) ๐๔๐๕.๒/๔๑๔๑๒ ลงวันที่ ๑๐ พฤศจิกายน ๒๕๖๑ ที่ กค (กวจ) ๐๔๐๕.๒/ว๒๖๐ ลงวันที่ ๕ มิถุนายน ๒๕๖๑ และ ที่ กค (กวจ) ๐๔๐๕.๒/ว๑๑๙ ลงวันที่ ๗ มีนาคม ๒๕๖๑
 |
|  | 1. หนังสือกรมธนารักษ์ ที่ กค ๐๓๑๒/ว ๑๓๗ ลงวันที่ ๑๘ ธันวาคม ๒๕๖๖ และที่ กค ๐๓๑๒/ว ๗๙ ลงวันที่ ๑๘ ธันวาคม ๒๕๖๖
 |
|  | ๓. หนังสือสำนักงบประมาณ ลงวันที่ ๔ มิถุนายน ๒๕๖๔  |

สืบเนื่องจากการประชุมคณะกรรมการวิสามัญศึกษาและพิจารณาการติดตั้งระบบผลิตไฟฟ้าจากพลังงานแสงอาทิตย์ (Solar Cell) ของกรุงเทพมหานคร ณ สภากรุงเทพมหานคร เขตดินแดง กรุงเทพมหานคร วันที่ ๒๒ กรกฎาคม พ.ศ.๒๕๖๘ ซึ่งบริษัท โอเอวัน จำกัด ทะเบียนนิติบุคคลเลขที่ ๐๑๐๕๕๓๖๑๐๔๐๓๘ โดยนางสาวฐิติมา มโนหมั่นศรัทธา ตำแหน่งประธานกรรมการบริหาร และทีมงานของบริษัทฯ ได้นำเสนอโครงการติดตั้งระบบผลิตไฟฟ้าจากพลังงานแสงอาทิตย์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร ในรูปแบบ PPA (Private Purchase Agreement) โดยกรุงเทพมหานครไม่ต้องลงทุนค่าติดตั้งและค่าบำรุงรักษาตลอดอายุสัญญา ทั้งนี้ นายพุทธิพัชร์ ธันยาธรรมนนท์ ท่านประธานคณะกรรมการวิสามัญฯ มีข้อสังเกตว่า กรุงเทพมหานคร สามารถให้บริษัทเอกชนมาลงทุนสำรวจ ติดตั้งระบบผลิตไฟฟ้าจากพลังงานแสงอาทิตย์ และรับเงินค่าบริการไฟฟ้าเป็นรายเดือนเช่นเดียวกับค่าบริการไฟฟ้าที่จ่ายตามปกติได้หรือไม่ นั้น

การนี้ บริษัทฯ นำข้อสังเกตุของท่านประธานคณะกรรมการวิสามัญฯ มาให้ฝ่ายกฎหมายของบริษัทฯ ร่วมกันพิจารณาหาทางแก้ไขปัญหานี้ โดยรวบรวมแนวทางการดำเนินการและข้อวินิจฉัยเกี่ยวกับโครงการการติดตั้งระบบผลิตไฟฟ้าจากพลังงานแสงอาทิตย์จากคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง และหน่วยงานที่เกี่ยวข้อง ตามหนังสือที่อ้างถึงนั้น จึงสรุปได้ว่า กรุงเทพมหานคร สามารถให้บริษัท โอเอวัน จำกัด ดำเนินการลงทุนโครงการติดตั้งระบบผลิตไฟฟ้าจากพลังงานแสงอาทิตย์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร และรับเงินค่าบริการเป็นรายเดือนในหมวดค่าสาธารณูปโภค (ค่าไฟฟ้า) ได้โดยดูถูกต้องตามกฎหมาย รายละเอียดตามสิ่งที่ส่งมาด้วย

จึงเรียนมาเพื่อโปรดพิจารณา

(นางสาวฐิติมา มโนหมั่นศรัทธา)
ประธานกรรมการบริหาร

|  |  |  |
| --- | --- | --- |
|  |  | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรมแขวงวังทองหลาง เขตวังทองหลางกรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

**ผลการพิจารณา**

จากข้อสังเกตของท่านประธานคณะกรรมการวิสามัญศึกษาและพิจารณาการติดตั้งระบบผลิตไฟฟ้าจากพลังงานแสงอาทิตย์ (Solar Cell) ของกรุงเทพมหานคร เกี่ยวกับแนวทางการดำเนินการโครงการติดตั้งและใช้งานระบบผลิตไฟฟ้าจากพลังงานแสงอาทิตย์ให้แก่โรงเรียนในสังกัดกรุงเทพมหานคร ฝ่ายกฎหมายของบริษัท โอเอวัน จำกัด ได้รวบรวมหนังสือราชการที่เกี่ยวกับการพิจารณาของคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง กระทรวงการคลัง กรมธนารักษ์ กองพัฒนาธุรกิจและศักยภาพที่ราชพัสดุ กระทรวงการคลัง และสำนักงบประมาณ กระทรวงการคลัง ที่ออกให้กับหน่วยงานต่าง ๆ ทั่วประเทศ พิจารณาเฉพาะเรื่องที่เกี่ยวกับการติดตั้งระบบผลิตไฟฟ้าจากพลังงานแสงอาทิตย์ มาศึกษาและวิเคราะห์ผลทงกฎหมาย จำนวน ๗ ฉบับ จำแนกเป็น ๒ กลุ่ม ดังนี้

1. **หนังสือเวียน** จำนวน ๔ ฉบับ ดังนี้

๑.๑ หนังสือ**คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง กระทรวงการคลัง** ด่วนที่สุด ที่ กค (กวจ) ๐๔๐๕.๒/ว๑๑๙ ลงวันที่ ๗ มีนาคม ๒๕๖๑ ถึง ปลัดกระทรวง อธิบดี อธิการบดี เลขาธิการ ผู้อำนวยการ ผู้บัญชาการ ผู้ว่าราชการจังหวัด ผู้ว่าราชการกรุงเทพมหานคร ผู้ว่าการ หัวหน้ารัฐวิสาหกิจ หัวหน้าส่วนราชการส่วนท้องถิ่น และหัวหน้าหน่วยงานอื่นของรัฐ เรื่องแนวทางปฏิบัติในการจัดหาพัสดุที่เกี่ยวกับค่าใช้จ่ายในการบริหารงาน ค่าใช้จ่ายในการฝึกอบรม การจัดงาน และการประชุมของหน่วยงานของรัฐ โดย**สาระของหนังสือฉบับนี้คือ** **ค่าสาธารณูปโภค เช่น ค่าไฟฟ้า ค่าน้ำ ค่าโทรศัพท์ ของหน่วยงานของรัฐและบ้านพักราชการ ไม่ใช่การจัดซื้อจัดจ้าง**ตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ.๒๕๖๐

๑.๒ หนังสือ**คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง กระทรวงการคลัง** ด่วนที่สุด ที่ กค (กวจ) ๐๔๐๕.๒/ว๒๖๐ ลงวันที่ ๕ มิถุนายน ๒๕๖๑ ถึง ปลัดกระทรวง อธิบดี อธิการบดี เลขาธิการ ผู้อำนวยการ ผู้บัญชาการ ผู้ว่าราชการจังหวัด ผู้ว่าราชการกรุงเทพมหานคร ผู้ว่าการ หัวหน้ารัฐวิสาหกิจ ผู้บริหารท้องถิ่น และหัวหน้าหน่วยงานอื่นของรัฐ เรื่อง แนวทางปฏิบัติในการจัดหาผู้ให้บริการด้านสาธารณูปโภค โดย**สาระของหนังสือฉบับนี้คือ การจัดหาผู้ให้บริการด้านสาธารณูโภค** โดยการให้บริการสาธารณูปโภคบางประเภทมิได้จำกัดเฉพาะแต่รัฐวิสาหกิจที่จะให้บริการแต่เพียงแห่งเดียวเท่านั้น แต่ยังมีบริษัทเอกชนที่สามารถให้บริการได้เช่นเดียวกัน โดยจะมีการเสนอราคาขายหรือให้บริการในอัตราที่แตกต่างกันไปตามที่บริษัทเอกชนนั้น ๆ กำหนดไว้ และสามารถลดราคาลงได้ ซึ่งแตกต่างจากการใช้บริการสาธารณูปโภคในส่วนของการไฟฟ้าและการประปา เนื่องจากมีกฎหมายบังคับให้ต้องติดตั้งและจ่ายค่าใช้บริการรายเดือนในอัตราที่กฎหมายกำหนดไว้ ประกอบกับวงเงินที่ใช้ในการดำเนินการจัดหาบางรายการ มีวงเงินค่อนข้างสูง ดังนั้น **เพื่อประโยชน์แก่ทางราชการ และก่อให้เกิดการแข่งขันกันอย่างเป็นธรรม** จึงกำหนดแนวทางปฏิบัติในการดำเนินการจัดหาผู้ให้บริการสาธารณูปโภคว่า หากสาธารณูปโภคประเภทใด รายการใด มีผู้ให้บริการหลายรายและไม่มีหลักเกณฑ์หรือข้อบังคับใดกำหนดให้ต้องจัดหาจากผู้ให้บริการรายใดรายหนึ่งเป็นการเฉพาะ ตามที่กฎหมาย ระเบียบ ข้อบังคับ คำสั่ง หรือมติคณะรัฐมนตรีกำหนดไว้ ให้หน่วยงานของรัฐดำเนินการจัดหาโดยถือปฏิบัติตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ.๒๕๖๐

จุดที่ควรพิจารณาคือ

- **การให้บริการดังกล่าวมิได้จำกัดเฉพาะแค่รัฐวิสาหกิจที่จะให้บริการแต่เพียงแห่งเดียวเท่านั้น แต่ยังมีบริษัทเอกชนที่สามารถให้บริการได้เช่นเดียวกัน** หมายความว่า ผู้ให้บริการสาธารณูปโภคไม่ได้จำกัดเฉพาะหน่วยงานรัฐวิสาหกิจเท่านั้น หากยังมีบริษัทเอกชนที่สามารถให้บริการได้เช่นเดียวกัน โดยจะพบข้อความในลักษณะนี้ปรากฎในหนังสือฉบับอื่นอีกหลายครั้ง แสดงให้เห็นว่าคณะกรรมการวินิจฉัยฯ ต้องการให้มีการแข่งขันอย่างเป็นธรรม เพื่อประโยชน์แก่ทางราชการ

- **ความแตกต่างจากการใช้บริการสาธารณูปโภคในส่วนของการไฟฟ้าและการประปา เนื่องจากมีกฎหมายบังคับให้ต้องติดตั้งและจ่ายค่าใช้บริการรายเดือนในอัตราที่กฎหมายกำหนดไว้ ประกอบกับวงเงินที่ใช้ในการดำเนินการจัดหาบางรายการ มีวงเงินค่อนข้างสูง** ประโยคนี้อาจสามารถตีความว่า บริษัทอื่นที่มิใช่การไฟฟ้าไม่สามารถให้บริการสาธารณูปโภคในส่วนของการไฟฟ้าได้ แต่เมื่อพิจารณาข้อความนี้ทั้งหมดจะพบว่ายังมีคำว่า ประกอบกับวงเงินที่ใช้ในการดำเนินการจัดหาบางรายการ มีวงเงินค่อนข้างสูง ซึ่งต้องยอมรับความจริงว่าหน่วยงานราชการมีข้อจำกัดด้านวงเงินงบประมาณ การให้บริษัทเอกชนมาช่วยดำเนินการบางอย่างจะทำให้หน่วยงานราชการ
ไม่ต้องไปคำนึงถึงเงินงบประมาณที่ต้องใช้ดำเนินการ ประกอบกับโครงการแบบ PPA จะมีราคาค่าไฟฟ้าต่อหน่วยต่ำกว่าการไฟฟ้าฝ่ายจำหน่ายอยู่ร้อยละ ๑๐-๑๕ ทำให้ค่าใช้บริการรายเดือนต่ำกว่าที่กฎหมายกำหนดไว้ ส่งผลให้ข้อความประโยคนี้ไม่เป็นความจริงและเป็นช่องว่างให้บริษัทเอกชนสามารถเข้าไปดำเนินการแทนการไฟฟ้าฝ่ายจำหน่ายได้ ซึ่งเป็นประโยชน์แก่ทางราชการและก่อให้เกิดการแข่งขันอย่างเป็นธรรม อย่างไรก็ตาม การตีความแบบนี้อาจมองเป็นการเข้าข้างตนเองมากเกินไป แต่เมื่อพิจารณาจากหนังสือฉบับอื่นของคณะกรรมการวินิจฉัยฯ จะพบว่ามีการอ้างอิงมาถึงหนังสือฉบับนี้แทบทุกฉบับ และหากพิจารณาว่าบริษัทเอกชนไม่สามารถทำได้จริง เหตุใดการตอบข้อหารือของคณะกรรมการวินิจฉัยฯ เกี่ยวกับเรื่องการติดตั้งระบบผลิตไฟฟ้าจากพลังงานแสงอาทิตย์ทุกฉบับยังอ้างอิงหนังสือฉบับนี้ นั่นจึงเป็นการยืนยันว่าการติดตั้งระบบผลิตไฟฟ้าจากพลังงานแสงอาทิตย์จะเป็นใครก็ได้ไม่จำเป็นต้องเป็นการไฟฟ้าฝ่ายจำหน่ายอีกต่อไป ดังนั้นเพื่อให้เกิดประโยชน์ต่อราชการ และการแข่งขันอย่างเป็นธรรม จึงไม่อาจตีความเป็นอย่างอื่นไปได้ว่า บริษัท โอเอวัน จำกัด เป็นหนึ่งในบริษัทที่สามารถเข้าไปดำเนินการโครงการติดตั้งและใช้งานระบบผลิตไฟฟ้าจากพลังงานแสงอาทิตย์ให้แก่โรงเรียนในสังกัดกรุงเทพมหานครได้

๑.๓ **หนังสือกรมธนารักษ์** **กองพัฒนาธุรกิจและศักยภาพที่ราชพัสดุ กระทรวงการคลัง** **ที่ กค ๐๓๑๒/ ว ๑๓๗ ลงวันที่ ๑๘ ธันวาคม ๒๕๖๖** ถึงผู้อำนวยการกองบริหารที่ราชพัสดุ เรื่องแนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา และ**หนังสือที่ กค ๐๓๑๒/ว ๗๙ ลงวันที่ ๑๘ ธันวาคม ๒๕๖๖** ถึงปลัดกระทรวงสาธารณสุข เรื่อง แนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา โดย**สาระสำคัญของหนังสือทั้งสองฉบับเหมือนกัน คือ ภาครัฐมีนโยบายลดการใช้พลังงานและส่งเสริมการผลิตไฟฟ้าจากพลังงานแสงอาทิตย์บนหลังคาสำหรับหน่วยงานของรัฐ** หากเป็นการดำเนินการเพื่อประโยชน์ในราชการในการปฏิบัติงานตามหน้าที่และอำนาจของส่วนราชการ โดยการไฟฟ้าฝ่ายจำหน่าย (กฟน. และ กฟภ.) เป็นผู้ดำเนินการและส่วนราชการ/อปท. ชำระเงินให้การไฟฟ้าฝ่ายจำหน่ายจากค่าสาธารณูปโภค (ค่าไฟฟ้า) ตามหลักการจำแนกประเภทรายจ่ายตามงบประมาณ หรือเป็นกรณีการจัดหาผู้ให้บริการด้านสาธารณูปโภคตาม หนังสือคณะกรรมการวินิจฉัยฯ ด่วนที่สุด ที่ กค (กวจ) ๐๔๐๕.๒/ว ๒๖๐ ลงวันที่ ๕ มิถุนายน ๒๕๖๑ โดยไม่มีไฟฟ้าส่วนเกินหรือกระแสไฟฟ้าไหลกลับระบบจำน่ายไฟฟ้า (On-Grid) เพื่อจำหน่ายให้บุคคลภายนอก และไม่มีลักษณะเป็นการนำที่ราชพัสดุไปใช้ประโยชน์ในทางที่เกิดรายได้ การดำเนินการดังกล่าวถือว่าเป็นการใช้ประโยชน์ที่ราชพัสดุเพื่อประโยชน์ในทางราชการตามกฎกระทรวงการใช้ที่ราชพัสดุ พ.ศ.๒๕๖๓ โดยไม่ต้องขออนุญาตต่อกรมธนารักษ์ โดยจะต้องกำหนดเงื่อนไขให้การไฟฟ้าฝ่ายจำหน่ายหรือผู้ให้บริการด้านสาธารณูปโภคทำประกันความเสียหายของอาคารหรือสถานที่ที่ติดตั้งอันเกิดจากอัคคีภัยและเหตุทั้งปวงอันเกิดจากการติดตั้งระบบด้วย หมายความว่า บริษัทเอกชนสามารถเข้าไปติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคาในพื้นที่ราชพัสดุได้ถ้ามีคุณสมบัติตามหนังสือ ด่วนที่สุด ที่ กค (กวจ) ๐๔๐๕.๒/ว ๒๖๐ ลงวันที่ ๕ มิถุนายน ๒๕๖๑ และต้องทำประกันความเสียหายของอาคารหรือสถานที่ที่ติดตั้งอันเกิดจากอัคคีภัยและเหตุทั้งปวงอันเกิดจากการติดตั้งระบบด้วย

1. **หนังสือตอบข้อหารือ** จำนวน ๓ ฉบับ ดังนี้

๒.๑ หนังสือ**คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง กระทรวงการคลัง** ด่วนที่สุด ที่ กค (กวจ) ๐๔๐๕.๒/๔๑๔๑๒ ลงวันที่ ๑๐ พฤศจิกายน ๒๕๖๑ ถึงอธิบดี กรมท่าอากาศยาน เรื่อง ข้อหารือแนวทางการเข้าร่วมโครงการการจัดการพลังงานในองค์กรด้วยระบบดิจิทัลของ การไฟฟ้าส่วนภูมิภาค โดย**สาระของหนังสือฉบับนี้คือ การไฟฟ้าส่วนภูมิภาค (กฟภ.) ได้นำเสนอโครงการจัดการพลังงานในองค์กรด้วยระบบดิจิทัลให้กับกระทรวงคมนาคม** โดยมีรูปแบบการให้บริการ ๒ แบบ คือ ลูกค้าลงทุนเอง กับ กฟภ. ลงทุนให้ ซึ่งคณะกรรมการวินิจฉัยฯ เห็นว่า การที่กรมฯ จะลงทุนเองในส่วนของการติดตั้งอุปกรณ์ประหยัดพลังงานเอง ต้องดำเนินการจัดซื้อจัดจ้างตามพระราชบัญญัติ กฎกระทรวง ระเบียบ และประกาศที่ออกตามความใน พรบ.นี้ แต่ถ้าเป็น**กรณีที่ กฟภ. เป็นผู้ลงทุน จะมิใช่การจัดซื้อจัดจ้างเพื่อให้ได้มาซึ่งพัสดุ แต่เป็นความร่วมมือกับเอกชนในการจัดการพลังงาน และถือว่าเป็นค่าสาธารณูปโภค**ตามหนังสือคณะกรรมการวินิจฉัยฯ ด่วนที่สุด ที่ กค (กวจ) ๐๔๐๕.๒/ว๑๑๙ ลงวันที่ ๗ มีนาคม ๒๕๖๑ จึงไม่ต้องปฏิบัติตามพระราชบัญญัติ และระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ.๒๕๖๐ **เนื่องจากการให้บริการด้านสาธารณูปโภค ในกรณีดังกล่าวมิได้จำกัดเฉพาะแก่รัฐวิสาหกิจที่จะให้บริการแค่เพียงแห่งเดียวเท่านั้น แต่ยังมีบริษัทเอกชนที่สามารถให้บริการได้เช่นเดียวกัน** ให้ถือปฏิบัติตามหนังสือคณะกรรมการวินิจฉัยฯ ด่วนที่สุด ที่ กค (กวจ) ๐๔๐๕.๒/ว ๒๖๐ ลงวันที่ ๕ มิถุนายน ๒๕๖๑

กรณีนี้ชี้ประเด็นได้ว่าบริษัทเอกชนสามารถเข้าไปดำเนินการโครงการติดตั้งและใช้งานระบบผลิตไฟฟ้าจากพลังงานแสงอาทิตย์ให้แก่โรงเรียนในสังกัดกรุงเทพมหานคร และจัดเก็บค่าไฟฟ้าเป็นรายเดือน เนื่องจากอธิบดีกรมฯ ขอหารือแนวทางการเข้าร่วมโครงการการจัดการพลังงานในองค์กรด้วยระบบดิจิทัลของ กฟภ. ถ้าคณะกรรมการวินิจฉัยฯ เห็นว่าบริษัทเอกชนไม่สามารถเข้าไปดำเนินการได้ก็ควรตอบเท่าที่อธิบดีกรมฯ ถามเท่านั้น อีกทั้งหนังสือของอธิบดีกรมฯ ระบุชัดเจนว่า กฟภ. จะเป็นผู้ดำเนินการให้ แต่คณะกรรมการวินิจฉัยฯ ยังระบุว่า กรณีดังกล่าวมิได้จำกัดเฉพาะแก่รัฐวิสาหกิจที่จะให้บริการแค่เพียงแห่งเดียวเท่านั้น แต่ยังมีบริษัทเอกชนที่สามารถให้บริการได้เช่นเดียวกัน จึงต้องตีความได้ว่า บริษัท โอเอวัน จำกัด สามารถเข้ามาดำเนินการโครงการติดตั้งระบบผลิตไฟฟ้าจากพลังงานแสงอาทิตย์และเรียกเก็บค่าบริการรายเดือนได้ด้วย

๒.๒ หนังสือ**สำนักงบประมาณ** ลงวันที่ ๔ มิถุนายน ๒๕๖๔ ถึงผู้บัญชาการตำรวจแห่งชาติ เรื่อง ขอหารือแนวทางการดำเนินการโครงการจัดการพลังในองค์กรด้วยระบบดิจิทัล (Digital Platform) โดย**สาระของหนังสือฉบับนี้คือ กฟภ. เชิญชวนสำนักงานตำรวจแห่งชาติเข้าร่วมโครงการประหยัดพลังงานในองค์กรด้วยระบบดิจิทัล โดย กฟภ. จะเข้ามาช่วยดำเนินการตรวจสอบและวิเคราะห์การใช้พลังงาน ตลอดจนข้อเสนอแนะแนวทางในการจัดการพลังงานเพื่อให้เกิดการใช้พลังงานอย่างมีประสิทธิภาพโดยไม่ต้องเสียค่าใช้จ่ายแต่อย่างใด** สำนักงบประมาณพิจารณาแล้วเห็นว่า ค่าจัดการพลังงานเป็นค่าใช้จ่ายที่มีลักษณะเป็นค่าใช้จ่ายที่เกิดจากการใช้พลังงานไฟฟ้าจากระบบการผลิตไฟฟ้าจากพลังงานแสงอาทิตย์ที่ติดตั้งเพิ่มเติมและมีมิเตอร์ไฟฟ้าแยกต่างหากจากมิเตอร์ไฟฟ้าปกติ โดย กฟภ. จะเรียกเก็บค่าจัดการพลังงานเป็นรายเดือนเช่นเดียวกับค่าไฟฟ้าปกติ ค่าใช้จ่ายดังกล่าวจึงถือเป็นค่าสาธารณูปโภค จึงเห็นควรให้เบิกจ่ายในงบดำเนินการ ค่าสาธารณูปโภค (รายการค่าไฟฟ้า) ประเด็นนี้เป็นการระบุให้เห็นว่า การเรียกเก็บค่าใช้ไฟฟ้าเป็นรายเดือนเช่นเดียวกับค่าไฟฟ้าปกติ ต้องมีการติดตั้งมิเตอร์ไฟฟ้าแยกจากมิเตอร์ไฟฟ้าปกติ

๒.๓ หนังสือ**คณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กรมบัญชีกลาง กระทรวงการคลัง** ด่วนที่สุด ที่ กค (กวจ) ๐๔๐๕.๒/๒๙๗๕๒ ลงวันที่ ๒๘ สิงหาคม ๒๕๖๖ ถึงกรรมการผู้จัดการใหญ่ บริษัท ไปรษณีย์ไทย จำกัด (ปณท) เรื่อง ข้อหารือการจัดทำสัญญาความร่วมมือระหว่างภาครัฐกับภาคเอกชน สำหรับการติดตั้งระบบผลิตไฟฟ้าจากพลังงานแสงอาทิตย์ โดย**สาระของหนังสือฉบับนี้คือ ปณท ได้ดำเนินโครงการเพื่อลดค่าใช้จ่ายสำหรับการไฟฟ้า (ค่าสาธารณูปโภค) โดยเชิญชวนเอกชนคู่สัญญาเป็นผู้ลงทุนค่าใช้จ่าย ในการติดตั้ง รวมถึงการดำเนินการ การจัดหาเงินทุน การสำรวจ การออกแบบ การติดตั้ง และการบำรุงรักษาอุปกรณ์ทั้งระบบตลอดอายุโครงการ ซึ่งเมื่อครบกำหนดตามสัญญา กรรมสิทธิ์ระบบจะตกเป็นของ ปณท โดย ปณท จะชำระค่าไฟฟ้าที่ผลิตจากพลังงานแสงอาทิตย์ต่ำกว่าอัตราค่าไฟฟ้าของการไฟฟ้านครหลวง/การไฟฟ้าส่วนภูมิภาค ตามปริมาณการใช้ไฟฟ้าที่ ปณท ได้ใช้งานจริง และจะไม่มีการนำไฟฟ้าที่ผลิตได้ไปจำหน่ายหารายได้แต่อย่างใด** คณะกรรมการวินิจฉัยฯ พิจารณาแล้วเห็นว่า กรณีดังกล่าวมิใช่การจัดซื้อจัดจ้าง แต่เป็นการที่หน่วยงานของรัฐร่วมมือกับภาคเอกชนเพื่อจัดทำโครงการติดตั้งระบบพลังงานแสงอาทิตย์โดยเอกชนเป็นผู้รับผิดชอบทั้งหมดตลอดอายุโครงการ ถือว่าเป็นค่าสาธารณูปโภคตามหนังสือคณะกรรมการวินิจฉัยฯ ด่วนที่สุด ที่ กค (กวจ) ๐๔๐๕.๒/ว๑๑๙ ลงวันที่ ๗ มีนาคม ๒๕๖๑ **กรณีนี้มีความชัดเจนมากว่า ปณท ติดตั้งระบบผลิตไฟฟ้าจากพลังงานแสงอาทิตย์โดยบริษัทเอกชนไม่ใช้บริการการไฟฟ้าฝ่ายจำหน่ายแต่อย่างใด และบริษัทเอกชนสามารถเก็บเงินค่าบริการรายเดือนได้ แสดงว่า บริษัท โอเอวัน จำกัด สามารถดำเนินโครงการติดตั้งระบบผลิตไฟฟ้าจากพลังงานแสงอาทิตย์ให้กับโรงเรียนในสังกัดกรุงเทพมหานคร หรือหน่วยงานอื่นในสังกัดกรุงเทพมหานครในรูปแบบเดียวกับที่บริษัทเอกชนดำเนินการให้กับ ปณท**

อย่างไรก็ดี คณะกรรมการวินิจฉัยฯ มีข้อสังเกตว่า กรณีการดำเนินกิจกรรมที่เกี่ยวกับการผลิตกระแสไฟฟ้าหรือการใช้ไฟฟ้า มีกฎหมายที่บังคับใช้เป็นการเฉพาะ หน่วยงานของรัฐจะต้องปฏิบัติตามกฎหมายที่เกี่ยวข้อง จึงต้องกลับไปพิจารณาหนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ
ด่วนที่สุด ที่ กค (กวจ) ๐๔๐๕.๒/๔๑๔๑๒ ลงวันที่ ๑๐ พฤศจิกายน ๒๕๖๑ เรื่อง ข้อหารือแนวทางการเข้าร่วมโครงการการจัดการพลังงานในองค์กรด้วยระบบดิจิทัลของการไฟฟ้าส่วนภูมิภาค ซึ่งมีการระบุอย่างชัดเจนว่านี่คือการให้ข้อหารือเกี่ยวกับ กฟภ. เข้าไปจัดการพลังงานไฟฟ้าให้กับหน่วยงานราชการ แต่คณะกรรมการวินิจฉัยฯ ยังระบุว่า กรณีดังกล่าวมิได้จำกัดเฉพาะแก่รัฐวิสาหกิจที่จะให้บริการแค่เพียงแห่งเดียวเท่านั้น แต่ยังมีบริษัทเอกชนที่สามารถให้บริการได้เช่นเดียวกัน จึงหมายความว่า บริษัท โอเอวัน จำกัด สามารถเข้าไปติดตั้งและเก็บเงินค่าใช้ไฟฟ้าได้อย่างแน่นอน

**สรุปผลการพิจารณา** แม้ว่ากรณีการดำเนินกิจกรรมที่เกี่ยวกับการผลิตกระแสไฟฟ้าหรือการใช้ไฟฟ้า มีกฎหมายที่บังคับใช้เป็นการเฉพาะ หน่วยงานของรัฐจะต้องปฏิบัติตามกฎหมายที่เกี่ยวข้อง แต่เมื่อพิจารณาจากการ ตอบข้อสอบถามของคณะกรรมการวินิจฉัยฯ ในหลายฉบับที่เกี่ยวกับระบบผลิตไฟฟ้าจากพลังงานแสงอาทิตย์ พบว่าคำตอบเป็นไปในแนวทางเดียวกันทั้งหมด คือ อ้างอิงไปยังหนังสือด่วนที่สุด กค (กวจ) ๐๔๐๕.๒/ว๒๖๐ วันที่ ๕ มิถุนายน ๒๕๖๑ เรื่อง แนวทางปฏิบัติในการจัดหาผู้ให้บริการด้านสาธารณูโภค เปิดโอกาสให้บริษัท โอเอวัน จำกัด สามารถให้บริการแบบ ESCO Model กับกรุงเทพมหานครได้อย่างแน่นอน เพราะถ้าไม่สามารถทำได้ คณะกรรมการวินิจฉัยฯ จะระบุว่า กรณีดังกล่าวมิได้จำกัดเฉพาะแก่รัฐวิสาหกิจที่จะให้บริการแค่เพียงแห่งเดียวเท่านั้น แต่ยังมีบริษัทเอกชนที่สามารถให้บริการได้เช่นเดียวกันแทบทุกฉบับ คำตอบนี้จึงชัดเจนว่า การที่บริษัท โอเอวัน จำกัด เข้าร่วมดำเนินการแบบ PPA ให้กับกรุงเทพมหานครจะเป็นประโยชน์แก่ทางราชการ และก่อให้เกิดการแข่งขันอย่างเป็นธรรม อย่างยิ่ง

**จากที่กล่าวมาทั้งหมด แสดงให้เห็นว่าปัจจุบันระบบราชการเปิดกว้างให้บริษัทเอกชนเข้ามามีส่วนร่วมในการแข่งขันและพัฒนาระบบงานให้ส่วนราชการมากขึ้น และการเปิดครั้งนี้ย่อมเป็นโอกาสที่บริษัท โอเอวัน จำกัด ต้องแสดงความรู้ ความสามารถ และความพร้อมที่จะเข้าไปสนับสนุนงานราชการอย่างเต็มกำลังความสามารถ**

|  |  |  |
| --- | --- | --- |
|  |  | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรมแขวงวังทองหลาง เขตวังทองหลางกรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

**เหตุผลที่กรุงเทพมหานครควรพิจารณาให้บริษัท โอเอวัน จำกัด เป็นผู้ให้บริการ**

การที่บริษัท โอเอวัน จำกัด นำเสนอโครงการติดตั้งและใช้งานระบบผลิตไฟฟ้าจากพลังงานแสงอาทิตย์ให้แก่โรงเรียนในสังกัดกรุงเทพมหานครนั้น เป็นส่วนหนึ่งของการเข้ามามีส่วนสนับสนุนให้โรงเรียนมีค่าใช้จ่ายทางไฟฟ้าลดลง ส่งผลให้แต่ละโรงเรียนสามารถลดค่าสาธารณูปโภค (ไฟฟ้า) และได้รับเงินค่าสนับสนุนการศึกษาของนักเรียนเพิ่มขึ้นเป็นรายบุคคล

โครงการติดตั้งและใช้งานระบบผลิตไฟฟ้าฯ เป็นการติดตั้งระบบโซลาร์เซลล์แบบออนกริด (On Grid) ที่จะมีการผลิตกระแสไฟฟ้าเมื่อมีแสงอาทิตย์ขึ้นมาตั้งแต่เช้าไปจนถึงเวลาที่พระอาทิตย์ลับขอบฟ้า การติดตั้งระบบโซลาร์เซลล์แบบออนกริดจะไม่มีแบตเตอรี่ ดังนั้นจึงเป็นการใช้งานเฉพาะเวลากลางวันเท่านั้น ในวันที่แสงอาทิตย์มีน้อย เช่นในฤดูฝนที่ท้องฟ้าจะมีเมฆมาก เมื่อเมฆมาบดบังแสงอาทิตย์จะทำให้โซลาร์เซลล์ผลิตกระแสไฟฟ้าได้น้อย เวลานั้นถ้ามีการใช้ไฟฟ้าเยอะกว่าที่ผลิตได้ ระบบอินเวอร์เตอร์จะไปดึงไฟฟ้าบางส่วนหรือทั้งหมดมาทำงานแทนไฟฟ้าจากโซลาร์เซลล์ ทำให้การใช้ไฟฟ้าจากโซลาร์เซลล์แบบออนกริดไม่มีปัญหาเรื่องไฟฟ้าไม่พอใช้

ช่วงเวลาที่การผลิตไฟฟ้าสูงสุดนั้นจะเป็นเวลาเที่ยงวัน เป็นเวลาที่แผงโซลาร์เซลล์ตั้งฉากพอดีกับลำแสงของดวงอาทิตย์พอดี แต่เวลานั้นเป็นเวลาที่โรงเรียนพักเที่ยงให้นักเรียนออกไปรับประทานอาหารกัน เวลาที่โซลาร์เซลล์ผลิตไฟฟ้าได้มากที่สุดจึงเป็นเวลาที่มีการใช้ไฟฟ้าน้อยที่สุด จึงไม่นิยมติดตั้งโซลาร์เซลล์ที่กำลังสูงสุด โดยทั่วไปจะติดที่ร้อยละ ๘๐ ของปริมาณการผลิตสูงสุดเท่านั้น แต่ด้วยนโยบายการบริหารของแต่ละโรงเรียนอาจเหมือนหรือแตกต่างกัน บางโรงเรียนอาจมีกิจกรรมต่าง ๆ ในช่วงเที่ยงวัน ทำให้ไม่มีความไม่แน่นอนว่าเวลากลางวันจะเป็นเวลาที่ใช้ไฟฟ้าน้อยที่สุดหรือไม่ ทำให้บริษัท โอเอวัน จำกัด กำหนดให้ติดตั้งโซลาร์เซลล์ตามปริมาณการใช้งานสูงสุดเพื่อไม่ให้โรงเรียนต้องไปเสียเงินส่วนเกินให้กับการไฟฟ้านครหลวง โดยอีก ๒ - ๓ ปีข้างหน้าอาจมีการเพิ่มปริมาณการใช้งานไฟฟ้ามากขึ้น ดังนั้นเมื่อใดที่ตรวจพบว่าโรงเรียนมีปริมาณการใช้ไฟฟ้ามากขึ้นอย่างมีนัยสำคัญ บริษัทจะติดต่อไปยังผู้อำนวยการสถานศึกษาให้พิจารณาว่าจะเพิ่มกำลังการผลิตหรือไม่ หากผู้อำนวยการสถานศึกษาเห็นชอบให้ติดเพิ่มทางบริษัทจะนำแผงโซลาร์เซลล์พร้อมอุปกรณ์มาประกอบให้โรงเรียนเพิ่มเติมโดยเร็ว และไม่มีการเรียกค่าใช้จ่ายในการติดตั้งอุปกรณ์เพิ่มเติม นี่คือหนึ่งในบริการที่บริษัท โอเอวัน จำกัด มอบให้กับโรงเรียนสังกัดกรุงเทพมหานครโดยเฉพาะ และเป็นสาเหตุที่จะไม่การระบุกำลังการผลิตลงไปในสัญญา เพราะกำลังการผลิตอาจมีการเพิ่มขึ้นทุกปี

การผลิตไฟฟ้าของแผงโซลาร์เซลล์จะขึ้นกับองค์ประกอบหลายอย่าง เช่น มุมองศาที่ติดตั้ง อุณหภูมิ ความสะอาด ซึ่งในทางปฏิบัติเมื่อวิศวกรของบริษัทออกไปสำรวจพื้นที่ติดตั้ง เขาจะมองหาตำแหน่งที่จะติดตั้งเป็นอันดับแรก เพราะจากการสำรวจพื้นที่โรงเรียนสังกัดกรุงเทพมหานครพบว่าส่วนใหญ่หลังคาที่จะติดตั้งอุปกรณ์ไม่ได้ทำมุม ๑๕ องศา ทำให้การออกแบบอาจต้องมีการเสริมหรือปรับขนาดการวางตำแหน่งให้เหมาะสมเพื่อให้ได้กระแสไฟฟ้ามากที่สุดเท่าที่จะทำได้ อุปสรรคต่อมาคือทิศทางของอาคารที่จะติดตั้งหันไปทางทิศใต้หรือไม่ เพราะทิศใต้เป็นทิศที่เหมาะสมกับการติดตั้งมากที่สุด หากอาคารไม่ได้หันไปทางทิศใต้ก็ต้องหาทิศอื่นที่ใกล้เคียงต่อไปเพื่อให้ได้กระแสไฟฟ้ามากที่สุดเท่าที่จะทำได้ นอกจากนี้ประเทศไทยเป็นหนึ่งในประเทศที่ร้อนที่สุด และความร้อนเป็นหนึ่งในอุปสรรคที่จะทำให้โซลาร์เซลล์ผลิตกระแสได้น้อยละ โดยอุณหภูมิที่เหมาะสมที่จะผลิตกระแสไฟฟ้าได้สูงสุดคือ ๒๕ องศาเซลเซียส แต่อุณหภูมิที่จุดติดตั้งโซลาร์เซลล์บนหลังคาจะอยู่ที่ ๓๕ - ๔๕ องศาเซลเซียส ซึ่งสูงกว่าค่ามาตรฐานเกือบ ๑๐๐ เปอร์เซ็นต์ อย่างไรก็ตามส่วนใหญ่ที่สูงก็อาจมีลมเอื่อย ๆ ที่ช่วยลดอุณหภูมิลงได้เล็กน้อย ส่งผลให้ตลอดทั้งวันตั้งแต่เช้ายันเย็นคิดเป็นค่าไฟฟ้าที่เต็มพีค (Peak) อยู่ที่ ๔.๕ ชั่วโมง ดังนั้นการเพิ่มเวลาการผลิตกระแสไฟฟ้าจึงเป็นสิ่งสำคัญ โดยบริษัท โอเอวัน จำกัด มีเทคโนโลยีนำตะวันที่จะยืดเวลาการผลิตกระแสไฟฟ้าจากวันละ ๔.๕ ชั่วโมง เป็นวันละ ๖ - ๘ ชั่วโมง และสูงสุดถึงวันละ ๑๐ ชั่วโมง ดังนั้นจึงมั่นใจได้ว่าการใช้บริการจากบริษัท โอเอวัน จำกัด จะได้รับแต่สิ่งที่ดีมีนวัตกรรม

ความสะอาดก็เป็นสิ่งที่ทำให้กำลังการผลิตลดลง ดังนั้นการทำความสะอาดแผงโซลาร์เซลล์จึงเป็นเรื่องสำคัญที่ควรทำอยู่เสมอ ตามนโยบายของบริษัทจะมีการทำความสะอาดแผงโซลาร์เซลล์อยู่เป็นประจำมากกว่าผู้ให้บริการรายอื่นที่มักให้ปีละ ๑ - ๒ ครั้ง แต่เราสามารถให้ได้มากกว่า ๖ ครั้งต่อปี

อุปกรณ์โซลาร์เซลล์ส่วนใหญ่จะติดตั้งอยู่ที่สูงโอกาสที่จะมีใครไปทำอะไรวุ่นวายบนหลังคาน่าจะมีน้อยมาก แต่เด็กยุคใหม่ไม่มีใครทราบหรอกว่าจะความคิดพิสดารหรือไม่ เพื่อป้องกันไม่ได้เกิดปัญหาบริษัทจึงจะทำการตรวจสอบเรื่องความปลอดภัยเป็นประจำเกือบทุกเดือน อาจเว้นไปในช่วงปิดเทอม ๒ - ๓ เดือน ปีหนึ่งจึงมีการตรวจสอบเพื่อความปลอดภัยเกือบทุกเดือน โดยทุกจุดที่มีการติดตั้งอุปกรณ์ต่าง ๆ เช่น แผงโซลาร์เซลล์ โครงสร้าง สายไฟที่พาดไปยังจุดต่าง ๆ อุปกรณ์อินเวอร์เตอร์ อุปกรณ์ที่ตู้ไฟฟ้า ทั้งหมดนี้จะได้รับการตรวจสอบอย่างเข้มข้น เจออุปกรณ์ใดชำรุด เสียหาย เสื่อมสภาพ เปลี่ยนให้ใหม่เป็นรายอุปกรณ์ การเปลี่ยนอุปกรณ์ไม่มีการเรียกเก็บค่าใช้จ่ายใด ๆ ทั้งสิ้น

ด้วยเทคโนโลยีเกี่ยวกับโซลาร์เซลล์มีการเปลี่ยนแปลงทันสมัยอยู่เสมอ นโยบายการเปลี่ยนแปลงอุปกรณ์ตามเทคโนโลยีและนวัตกรรมของบริษัท โอเอวัน จำกัด เป็นรายแรกและรายเดียวในปัจจุบันที่ทำให้โรงเรียนหรือหน่วยงานของกรุงเทพหานครได้ใช้งานสิ่งใหม่อยู่เสมอ เพียงเมื่อบริษัทพบว่ามีเทคโนโลยีใหม่ นวัตกรรมใหม่ที่เหมาะสมกับการนำเอามาใช้งาน บริษัทจะเสนอเรื่องไปยังผู้บริหารสถานศึกษาเพื่อรับทราบและหากว่าโรงเรียนใดเห็นด้วย บริษัทก็จะนำอุปกรณ์ใหม่นั้นมาแทนอุปกรณ์เดิมที่ล้าสมัยโดยไม่มีค่าใช้จ่ายเพิ่มเติมแต่อย่างใด

บริษัท โอเอวัน จำกัด มีพื้นฐานเดิมในเรื่องนวัตกรรม เทคโนโลยี ไอที และการศึกษา เรายินดีสนับสนุนให้แต่ละโรงเรียนเปิดศูนย์เรียนรู้ด้านพลังงานทดแทนที่จะช่วยให้นักเรียน ผู้ปกครอง หรือบุคลากรของโรงเรียนมีความรู้ความเข้าใจเกี่ยวกับพลังงานสะอาดและโซลาร์เซลล์อย่างแท้จริง ซึ่งจะส่งผลต่อการศึกษาและชื่อเสียงของโรงเรียน หรือเขต หรือกรุงเทพมหานครได้เป็นอย่างดี นอกจากนี้บริษัทยังจะมีการอบรมความรู้เกี่ยวกับโซลาร์เซลล์และพลังงานสะอาด ซึ่งอาจจะเวียนไปสอนตามโรงเรียนในเขตต่าง ๆ เพื่อให้นักเรียนและบุคลากรของโรงเรียนได้รับความรู้ไปพร้อมกัน

โครงการติดตั้งและใช้งานระบบผลิตไฟฟ้าพลังงานแสงอาทิตย์ที่บริษัท โอเอวัน จำกัด ดำเนินการนั้นคิดค่าใช้จ่ายตามจำนวนการใช้ไฟฟ้าจริงในอัตราค่าไฟฟ้าที่ถูกกว่าค่าไฟฟ้าของการไฟฟ้านครหลวงร้อยละ ๒๐ - ๔๐ ขึ้นกับชนิดของมิเตอร์ที่ติดตั้ง โดยเมื่อพิจารณาจากคลิปวิดีโอรายการ Smart Energy ที่รองผู้ว่าการไฟฟ้าส่วนภูมิภาค (กฟภ.) ใช้ ESCO Model ไปติดตั้งโซลาร์เซลล์ขนาด 2.5 เมกกะวัตต์ให้โรงพยาบาลลำปาง สามาถลดค่าไฟฟ้าให้กับโรงพยาบาลได้เดือนละ ๓๐๐,๐๐๐ บาท แต่สำหรับ โอเอวัน ที่เข้าไปร่วมจัดทำระบบโซลาร์เซลล์ให้กับโรงพยาบาลเชียงรายประชานุเคราะห์ที่ขนาดกำลังการผลิตเท่ากัน เราสามารถลดค่าไฟฟ้าได้ถึงเดือนละ ๖๐๐,๐๐๐ บาท มากกว่าถึงหนึ่งเท่า และจากประสบการณ์ที่ทำให้กับโรงเรียนสังกัดสำนักงานคณะกรรมการการศึกษาขั้นพื้นฐาน (สพฐ.) สามารถลดค่าไฟฟ้าได้มากกว่าร้อยละ ๒๐ ต่อเดือน นอกจากนี้บริษัทยังมีผลงานที่น่าประทับใจอีกแห่งที่ทำให้กับเอกชน คือ การติดตั้งโซลาร์เซลล์ให้กับโสมาภาป่าสักรีสอร์ต จังหวัดลพบุรี ขนาด ๓๐ กิโลวัตต์ ซึ่งโดยทั่วไปจะลดค่าไฟฟ้าได้ประมาณเดือนละ ๑๕,๐๐๐ บาท จากเดิมที่ต้องจ่ายเดือนละ ๘๐,๐๐๐ บาท ควรจ่ายที่ ๖๕,๐๐๐ บาท แต่หลังจากที่ส่งมอบงานให้กับลูกค้าแล้วหนึ่งเดือนหลังติดตั้งโซลาร์เซลล์ค่าไฟฟ้าที่เคยจ่ายลดลงเหลือ ๓๐,๐๐๐ บาท สามารถลดค่าไฟฟ้าได้ถึงเดือน ๕๐,๐๐๐ บาท นี่คือเรื่องจริง ไม่ได้โม้ สิ่งที่เกิดขึ้นคือ บริษัทไปช่วยบาลานด์ไฟให้กับรีสอร์ต กล่าวคือรีสอร์ตให้ไฟฟ้า ๓ เฟส ซึ่งการคิดค่าไฟฟ้าจะคิดจากเฟสที่ใช้งานมากที่สุดแล้วคูณสามเข้าไป ถ้าการใช้ไฟฟ้า ๓ เฟส แล้วไม่มีการบาลานด์เฟส ค่าไฟฟ้าที่ใช้จะแพงมาก ดังนั้นถ้าบริษัท โอเอวัน จำกัด ได้มีโอกาสมาทำงานให้กรุงเทพมหานคร เรามั่นใจว่าจะสามารถลดค่าไฟฟ้าให้กรุงเทพมหานครได้ถึงร้อยละ ๒๐ - ๔๐ อย่างแน่นอน

การที่คณะกรรมการฯ คิดว่ากรุงเทพมหานครควรลงทุนเองว่าจะเป็นการประหยัดที่สุด อาจไม่เป็นความจริงเสมอไป เพราะการที่บริษัท โอเอวัน จำกัด เป็นผู้ลงทุนค่าดำเนินการทั้งหมดเพื่อติดตั้งระบบผลิตไฟฟ้าจากพลังงานแสงอาทิตย์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร ในรูปแบบ PPA นั้น บริษัทไม่ได้มุ่งที่กำไรสูงสุด แต่มุ่งหมายให้ใช้ไฟฟ้าตามปกติ แต่จ่ายค่าไฟฟ้าน้อยลง งานนี้กรุงเทพมหานครไม่ต้องลงทุนค่าติดตั้งและค่าบำรุงรักษาตลอดอายุสัญญามูลค่าหลายร้อยล้านบาท สามารถนำเงินก้อนนี้ไปพัฒนาโรงเรียนให้นักเรียนได้รับการศึกษาที่มีคุณภาพมากยิ่งขึ้นจะดีกว่า โดยบริษัทจะดูแลรักษาอุปกรณ์ทั้งหมดให้ทำงานได้เต็มที่ เมื่ออุปกรณ์ครบอายุการใช้งานก็จะเปลี่ยนให้ใหม่ แม้ว่าอุปกรณ์ยังไม่ครบอายุการใช้งาน หากว่ามีเทคโนโลยีใหม่ที่ดีกว่าและโรงเรียนเห็นชอบก็สามารถเปลี่ยนเป็นสินค้าใหม่ได้โดยไม่ต้องรอให้หมดอายุการใช้งาน แม้กระทั่งครบอายุสัญญาแล้ว หากโรงเรียนต้องการต่ออายุสัญญาก็สามารถทำได้ เพราะในทางปฏิบัติลูกค้า (โรงเรียน) จะได้รับบริการที่ดีที่สุดเสมอ รายได้ของบริษัทที่ได้ในแต่ละเดือนจะน้อยกว่าที่โรงเรียน (เขต) เคยจ่ายถึงร้อยละ ๒๐ – ๔๐ งานเกี่ยวกับการใช้แรงงานมอบให้โอเอวันรับไปจะดีกว่า นอกจากนี้บริษัทพร้อมจะสนับสนุนกิจกรรมงานต่าง ๆ ของโรงเรียนให้มีค่าใช้จ่ายน้อยที่สุดเท่าที่จะเป็นไปได้

อายุสัญญาที่บริษัทเสนอไปคือ ๒๕ ปี หากว่าคณะกรรมการฯ เห็นว่านานเกินไป สามารถเจรจากันได้ครับ เท่าที่คำนวณได้ตลอดอายุสัญญา สามารถลดค่าไฟฟ้าให้โรงเรียนได้ถึง ๑,๔๐๐,๐๐๐,๐๐๐ บาท หรือปีละ ๕๒,๐๐๐,๐๐๐ บาท เป็นอย่างน้อย สำนักการศึกษาไม่ต้องตั้งเงินงบประมาณการติดตั้งและดูแลระบบแต่อย่างใด ไม่ต้องตั้งเงินงบประมาณปรับเปลี่ยนอุปกรณ์ที่ชำรุดเสียหาย เอาเวลาไปจัดทำโครงการสนับสนุนการศึกษาให้นักเรียนได้เรียนดี มีความสุข พัฒนาทักษะ เพื่อเรียนจบแล้วออกไปเป็นคนดีรับใช้สังคมที่ดีกว่าปัจจุบัน

ตลอดอายุสัญญาบริษัทจะทำประกันอุบัติภัยให้กับโรงเรียนที่ติดตั้งเป็นประจำทุกปี และทุก ๕ ปีจะมีการต่อใบอนุญาตขนานไฟฟ้ากับการไฟฟ้านครหลวง

ผลประโยชน์ที่โรงเรียนจะได้รับคือ ลดค่าสาธารณูปโภค (ค่าไฟฟ้า) ร้อยละ ๒๐ – ๔๐, ลดปัญหาฝุ่นละอองขนาดเล็ก (PM ๒.๕) และเป็นโรงเรียนสีเขียว

ผลประโยชน์ที่ผู้บริหารสำนักการศึกษาจะได้รับคือ ได้รับการยกย่องว่าเป็นผู้บริหารที่มีวิสัยทัศน์

ผลประโยชน์ที่ผู้บริหารกรุงเทพมหานครจะได้รับคือ ได้รับการยกย่องว่าเป็นผู้บริหารที่มีวิสัยทัศน์, ลดค่าสาธารณูปโภค (ไฟฟ้า) ร้อยละ ๒๐ – ๔๐, ลดฝุ่นละอองขนาดเล็ก (PM ๒.๕), เป็นผู้นำพลังงานะอาดมาใช้อย่างจริงจัง

ค่าไฟฟ้าเป็นปัญหาใหญ่ที่ทางทุกโรงเรียนต้องการลดลงให้ได้ การที่บริษัท โอเอวัน จำกัด มาเสนอตัวว่าจะติดตั้งโซลาร์เซลล์เพื่อผลิตไฟฟ้าจากพลังงานแสงอาทิตย์โดยไม่มีค่าใช้จ่ายในการติดตั้ง พร้อมดูแลเรื่องความปลอดภัยจากการใช้งาน สนับสนุนให้โรงเรียนจัดทำศูนย์เรียนรู้พลังงานสะอาด และคิดค่าไฟฟ้าในอัตราที่ถูกกว่าการไฟฟ้านครหลวง (กฟน.) เป็นสิ่งที่ทำให้ทุกโรงเรียนที่ไปสำรวจให้การตอบรับเข้าร่วมโครงการนี้อย่างเต็มที่

เพื่อทดสอบว่า บริษัท โอเอวัน จำกัด มีคุณภาพการทำงานเหมือนดังที่กล่าวมาหรือไม่ ท่านสามารถมอบหมายให้บริษัทจัดทำโครงการติดตั้งระบบผลิตไฟฟ้าจากพลังงานแสงอาทิตย์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร เฟสหนึ่ง ที่ประกอบด้วยโรงเรียนต้นแบบอนุบาล และโรงเรียนใน ๙ เขต ที่บริษัทเคยเสนอไปได้ หากเห็นว่างานที่บริษัททำมีคุณภาพตรงปกค่อยให้งานที่ขยายไปยังเฟสต่อไปได้ครับ

**สรุป** การให้บริษัท โอเอวัน จำกัด ติดตั้งระบบผลิตไฟฟ้าจากพลังงานแสงอาทิตย์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร เฟสหนึ่ง โดยกรุงเทพมหานครไม่ต้องลงทุนเอง ไม่ผิดกฎหมาย สามารถประหยัดค่าไฟฟ้าอย่างน้อยร้อยละ ๒๐ - ๔๐ ตั้งแต่เดือนแรกที่ติดตั้ง